Kegyelem néktek és békesség, Istentől, a mi Atyánktól és az Úr Jézus Krisztustól! Ámen!

Hallgassa meg a keresztény gyülekezet azt a Szent Igét, amely Ige a mai alkalmunk prédikációs alapigéje, és amely Igét megírva találunk Pál apostol efezusiakhoz írott levelének 4. fejezetében a 17. verstől a 28.-ig a következőképpen.

**Mondom tehát, és tanúsítom az Úr nevében, hogy többé nem élhettek úgy, ahogyan a pogányok élnek hiábavaló gondolkodásuk szerint. Az ő elméjükre sötétség borult, és elidegenedtek az Istennek tetsző élettől, mert megmaradtak tévelygésükben, és megkeményedett a szívük. Ezért erkölcsi érzékükben eltompulva, gátlástalanul, mindenféle tisztátalan tevékenységre vetemedtek nyereségvágyukban. Ti azonban nem így tanultátok a Krisztus; ha valóban úgy hallottatok róla, és kaptatok felőle tanítást, ahogyan az megvalósult Jézusban. Vessétek le a régi élet szerint való óembert, aki csalárd és gonosz kívánságok miatt megromlott; újuljatok meg lelketekben és elmétekben, öltsétek fel az új embert, aki Isten tetszése szerint valóságos igazságban és szentségben teremtetett.**

**Ezért tehát vessétek le a hazugságot, és mondjatok igazat, mindenki a felebarátjának, mivelhogy tagjai vagyunk egymásnak. „Ha haragusztok is ne vétkezzetek”: a nap ne menjen le a ti haragotokkal, helyet se adjatok az ördögnek. Aki lopni szokott, többé ne lopjon, hanem inkább dolgozzék, és saját keze munkájával szerezze meg a javakat, hogy legyen mit adnia a szűkölködőknek. Ámen!**

Kedves Testvérek!

„Színház az egész világ. És színész benne minden férfi és nő: Fellép s lelép: s mindenkit sok szerep vár Életében.” Hangzik az ismert Shakespeare idézet. Lehetőségek tárháza tárul elénk, hogy az életünkkel milyen szerepet töltsünk be a világban. Fontosak a kellékek. Milyen cipőt húzok fel, milyen kabátot veszek fel, milyen színt milyen színnel együtt használok és a többi. Szintén fontos, hogy milyen a hangulatom, mi látszik meg az arcomon, hogy élem meg a hétköznapi eseményeket. Mindezekkel akkor bánok ügyesen, akkor színészkedek jól, vagyis játszom igazán az életem szerepét, ha tudok azonosulni magammal. Ha bele tudom élni magamat az életembe.

Ez csak az életnek egy metaforája persze, de ha megpróbálunk egy kicsit Pál apostol gondolkodásába belelátni, akkor észrevehetjük, hogy ő is ezt a dinamikus képsorozatot használja. Lehetne beszélni hosszasan az erkölcsi cselekedetekről, amikre felszólít, hogy nem tehetjük és részleteiben újra más szavakkal elmondani, de itt van valami más is. Valami többlet, amit Pál is csak nehezen, hosszasan körülírva képeket használva próbálja meg az efezusiaknak továbbadni, próbálja hozzánk eljuttatni. Felszólítja őket, felszólít minket arra, hogy most hogy már találkoztunk Krisztussal egy egészen más szerepet töltünk be. Most hogy már tanultuk a Krisztust, nem történhetnek meg velünk olyan dolgok, mint régebben. Ha el vagyok kötelezve Krisztus felé, vagyis Pál szavaival élve: felöltözöm a Krisztust, és beleélem magam a krisztusi szerepbe, akkor nem tehetek olyat, amit azelőtt gátlástalanul megtettem.

Gondolhatjuk, hogy: de hát sok idő eltelt azóta, hogy a pogányokból lett keresztényeknek szakítaniuk kellett addigi szokásaikkal, ha felvették a kereszténységet. Nekünk már úgymond egyszerűbb Krisztus mellett elköteleződni, hiszen egy kétezer éves keresztény kultúrában élünk itt Európában. De mégis egyszerűbb? **Emlékeznünk** kell, hogy mi is a lényeg. Most hogy már az olyan kényelmessé vált európai kereszténység tagjaiként, csak vállvonogatva válogathatunk a különböző keresztény felekezetek között, egyházak között, **és mégsem találjuk a helyünket**. Ebben a nagy szabadságban olykor elveszik a legfontosabb. Elveszik a cél. Krisztus. A Krisztushoz tartozás, a krisztusi lelkület. Mert az ő szerepét osztotta ránk a Rendező. Krisztust kell megtalálni, az ő szerepére vagyunk hivatottak. Minden egyes nap. Luther így mondta: „Naponként kell megtérnünk.” Naponként kell Krisztushoz térnünk. Naponként kell felöltenünk a Krisztust, az új embert.

Ha megpróbálnánk felépíteni a szerepkörünket és eljutni idáig, akkor talán a családnál kéne kezdenünk ugyanis ez a társadalom legkisebb egysége. Ismerjük azokat az eseteket, amikor fiatalként, még saját határainkat próbálgatva sokszor nem sikerülnek a dolgok, ilyenkor a pletyka a faluban, vagy lakónegyedben igen gyorsan terjed. Szégyent hozott a szüleire. Kevésbé gyors olyankor a pletyka, de azért az is előfordulhat biztosan, hogy valami sikerül. Ilyenkor pedig a „büszkék lehetnek rá a szülei” ismert fél sor hangzik. Természetesen bárhol vagyok, a családomat képviselem. És ez ugyanúgy igaz egy nemzetre is.

Az ösztöndíjunk első napjait Wittenbergben töltöttük, az összes ösztöndíjas társammal együtt. Szinte minden földrészről vannak résztvevői a programnak. Ez egy színes, internacionális közeg. A bevezető napok utolsó napján mindenkinek be kellett mutatnia az országot, a kultúrát ahonnan jött. Olyan jó érzés volt egy erdélyi lánytól magyar népdalt hallgatni. Szinte mindenkinek könny futott a szemébe. Megható volt. Gyönyörűen énekelt. Akkor kezdtem rádöbbenni, hogy én nemcsak a családomat, hanem a nemzetemet is képviselem és hogy ez **mit is jelent igazán**.

Krisztus hirdetése, Krisztus képviselete, Krisztus szerepének felöltése, **Krisztus** felöltése viszont már nem megy a magunk erejéből. Mindannyian bénák vagyunk ehhez. Nem tudunk kitörni a mindennapi „pogány” életünk béklyóiból. Mindannyiunknak megvannak az emberei, akik közel vihetnek Jézushoz. Egy ismert mondás szerint a Mennyország és a pokol közt kicsi a különbség. A pokolban ugyanis egy hatalmas mindenféle finomsággal megterített asztal előtt csak végtag nélküli emberek ülnek. Csorog a nyáluk, de nem tudnak enni a sok finomságból. A Mennyországban pedig ugyanez a mindenféle földi jóval megterített asztal található, és az asztal előtt ugyanígy végtagok nélküli emberek ülnek, **de egymást etetik a szájukkal.**

Azt mondja Pál apostol, hogy „… vessétek le a hazugságot, és mondjatok igazat, mindenki a felebarátjának, **mivelhogy tagjai vagyunk egymásnak.”** Tagjai vagyunk az egyháznak. És ahogy szintén Pál apostol fogalmaz a Korintusiakhoz írt első levelében: *„Ti pedig Krisztus teste vagytok, és egyenként annak tagjai.”* A mellettem ülőben is Krisztus munkálkodik. Ez az igyekezet van meg a mellettem ülőben is. Ahogy magunk is tanultuk Krisztust, általunk más is tanulhatja.

De mindenkinek szüksége van egy megújulásra. Mint egy hideg zuhanyra a nyári forróságban. Mint a növényeknek egy nyári záporra. Miután minden a legzsengébb zöld hajtásokat hozza. Szükség van egy generálsaftra. Egy frissítésra. Újratöltésre. Villognia kell a piros lámpának „low battery”, „low Christ”. Észre kell vennünk, hogy töltődnünk kell.

Nem könnyű szembefordulni az eddigi életünkkel. Nem könnyű életünkkel páli fordulatot venni. Ha valaki tudja ezt, az pont Pál apostol. Hiszen ő is, hogyan kezdte az életét. Bele volt kódolva, elhivatott volt arra, hogy üldözze és meggyilkolja a keresztényeket és mégis a damaszkuszi útján, melyre keresztényüldözési szándékkal indult, megjelent neki az Úr Jézus Krisztus.

Hirtelen a keresztényüldözésből missziós út lett. Pál apostol Krisztusról való tanúsága és prédikációira felbuzdulva rengetegen tértek meg. Ez egy drámai fordulat. 180 fokos fordulat. Az ilyen drámai fordulatot nekünk Isten elsőként Krisztus kereszthalálában mutatja meg nekünk és az ahhoz kötődő ígéretekben. „Bízzál fiam megbocsáttattak a te bűneid.”

Ezek után jön az életem a szerepcseréje, a jelmezcsere. Már nem leszek béna. Már nem én leszek az, aki képtelen tenni valamit. Már nem lopom az időt. Azt olvassuk: *„Aki lopni szokott, többé ne lopjon, hanem inkább dolgozzék, és saját keze munkájával szerezze meg a javakat, hogy legyen mit adnia a szűkölködőknek.”* Már nem lophatom az időt. Már van mit adni, már tudok mit adni másoknak. Már nem vagyok tehetetlen. És ha mégis megbotlanék, ha újra lebénulnék, már tudom, hogy mindennap van lehetőségem idáig eljutni. Ámen! Imádkozzunk!

*Lelkész:*

Urunk, Istenünk, te szüntelenül munkálkodol, és tõlünk is azt várod, hogy akaratodat teljesítsük: kérünk, add meg mindazt, amire szükségünk van, hogy betölthessük küldetésünket a világban.

*Lektor:*

Add, Urunk, hogy mindenkor felismerjük feladatainkat, és szívesen tegyünk eleget minden kötelességünknek, hogy életünket mindennapi munkánk formálja neked tetszõ istentiszteletté. Jézus Krisztusért kérünk,

*Gyülekezet:* ***Urunk, hallgass meg minket!***

*Lektor:*

Add, Urunk, hogy a munka ne csak verejtéket teremjen, hanem gyümölcse örömet szerezzen sokaknak, és tisztes megélhetést biztosítson a fáradozónak. Jézus Krisztusért kérünk,

*Gyülekezet:* ***Urunk, hallgass meg minket!***

*Lektor:*

Add, Urunk, hogy a munka nélkül maradók ne veszítsék el emberi méltóságukat, hanem új lehetõséget találjanak alkotóerejük kifejtésére. Jézus Krisztusért kérünk,

*Gyülekezet:* ***Urunk, hallgass meg minket!***

*Lektor:*

Add, Urunk, hogy munkájukért azokat se érje megvetés, akik nem magas képzettséget igénylõ, de szükséges feladatokat látnak el. Jézus Krisztusért kérünk,

*Gyülekezet:* ***Urunk, hallgass meg minket!***

*Lelkész:*

Hallgass meg, Urunk, és a földi élet küzdelmei közt emlékeztess minket országod eljövetelének ígéretére, hogy munkánkkal mindenkor a te tetszésedet keressük, és a végsõ számadás napján kegyelmet nyerjünk a mi Urunk, Jézus Krisztus által.

*Gyülekezet:* ***Ámen.***